Проект

„Наредба за изменение и допълнение на Наредбата за определянето и администрирането на местните такси и цени на услуги на територията на община Бургас“ 

§ 1. В Глава трета „Цени на услуги и права, предоставяни от Общината на физически и юридически лица по чл.3, ал.2 от Наредбата“ се добавя нов чл.45, както следва:
Чл.45. (1)Юридически и физически лица, спонсори на спортни клубове, ползват преференции при заплащане на такси и услуги за поставяне на реклама в това число рекламно-информационни елементи, външна реклама, фирмени надписи, информационно-указателни табели и други от Тарифата за местни такси по чл.6, ал.1от ЗМДТ, за услуги предоставяни от Община Бургас - Приложение 3, т.6 на настоящата Наредба и за поставяне на реклама по Тарифата на цени на услуги и права по чл.6, ал.2 от ЗМДТ предоставени от община Бургас на общинските предприятия - Приложение 6 на настоящата Наредба, Раздел ІІІ, т.10 - Зала “Младост”,  СЦ „Изгрев“, СЦ „Славейков“ месечна такса за реклама, вътрешна позиция, Зала “Б. Брънзов” месечна такса за реклама, вътрешна позиция, открити спортни съоръжения и паркинги - месечна такса за реклама. 

(2)Право на преференция по смисъла на предходната алинея имат юридически и физически лица, които имат сключен годишен договор за спонсорство за не по-малко от 40 000 лв. със спортен клуб, регистриран и развиващ спортна дейност на територията на Община Бургас, чийто представителен отбор се състезава, както следва:



1.В Първа професионална футболна лига/А група/, Втора професионална футболна лига/Б група/ и Югоизточна аматьорска футболна лига/В група/.


2. Във Волейболна Суперлига – мъже и жени



3.В Национална баскетболна лига – А група – мъже и жени.


4. В „А“ републиканска хандбална група – мъже и жени.


(3) В случай на поискване преференцията за юридическите и физически лица по смисъла на ал.1 се изразява в следното:

1. Имат право да ползват рекламните площи в управляваните от ОП “Спортни имоти“ общински обекти  изброени в ал.1, като заплащат таксите умножени с коефициент 0,2/нула цяло и две десети/.
2. Имат право да поставят реклама, като заплащат цените по Тарифата за местни такси по чл.6, ал.1от ЗМДТ, за услуги предоставяни от Община Бургас, Приложение 3, т.6 на настоящата Наредба с коефициент 0,2/нула цяло и две десети/.
(4) Правила за ползване на преференцията по ал.1:

1. При ползването на преференция от юридическите и физически лица по смисъла на ал.1, същите са длъжни да спазват всички правила за поставяне на реклама, посочени в Наредбата за рекламна и информационна дейност на територията на община Бургас.
2. В случай на искане за ползване на преференция по смисъла на ал.1 юридическите и физически лица подават до комисията за реклама, респективно до директора на ОП „Спортни имоти“ следните документи:

а/ заявление, в което се описва исканата реклама/услуга/ указана в ал.1, за която да се заплаща по преференциални цени.
б/копие от договора за спонсорство на определения спортен клуб при условията на ал.2

в/придружително писмо от спортния клуб, удостоверяващо изпълнението на финансовите условия по ал.2 от юридическото или физическото лице към момента на издаване, и валиден документ за това, че спортния клуб отговаря на условията по ал.2
3. При ползването на преференция от юридическите и физически лица по смисъла на ал.1, същите имат право да рекламират само, както следва:
а/себе си, юридическите лица и сдруженията, в които участват;

б/ собствени политики, кампании, търговски марки, продукти и услуги, както и такива на юридическите лица и сдруженията, в които участват;

в/кампании за набиране на средства с хуманни цели, кампании свързани с държавни и общински приоритети, кампании свързани с толерантността и борбата с расизма, кампании в полза на децата и младежите, кампании свързани с популяризирането на спорта, кампании свързани с борбата с противообществените прояви;
4. В случай, че юридическото или физическото лице не изпълнява задълженията си по договора за спонсорство със спортния клуб в продължение на два месеца, то спортният клуб е длъжен да уведоми с писмо комисията по реклама, респективно директора на ОП “Спортни имоти“, което е основание за задължително прекратяване на договора за реклама с община Бургас и заплащане от виновната страна на неустойките по договора.
5. При ползването на преференция от юридическите и физически лица по смисъла на ал.1, същите нямат право да преотдават рекламните площи на други юридически лица, с които не са свързани по смисъла на Търговския закон.
(5) 1.Общият обем на заплащаните такси и услуги с преференция от страна на юридическото или физическо лице по смисъла на ал.1 и ал.2 не може да надхвърля 20% от сумата, указана в договора за спонсорство със спортния клуб.
     
     2. В случай, че в договора за спонсорство са вписани и други изисквания за реклама към спортния клуб, като изписване на фирмен надпис на спортни екипи, телевизионни и медийни реклами и други, то те трябва да бъдат записани с определената за това цена. В този случай т.1 се прилага, като от общата стойност на договора се извадят указаните по договора цени за друга реклама. 

                 3. Мярката по т.1 се прилага за всеки отделен договор.

(6) В случаите по чл.31, ал.1 от Наредбата за рекламна и информационна дейност на територията на община Бургас, лицата по чл.45, ал.1 от настоящата Наредба се ползват с предимство.
